IN MEMORIAM - Dr Stevan GERAKAROV, dr med (1943-2021).

 Dugogodišnji član HDUL-a HLZ-a

Danas se opraštamo od Gospodina Stevana Gerakarova, u ime

Hrvatskog društva umirovljenih liječnika, Hrvatskog liječničkog zbora.

Dr Gerakarov rođen je 1943. godine u Bitoli , Sjeverna Makedonija, gdje je završio osnovnu i srednju školu. Studij medicine pohađao i diplomirao na MEF Sveučilišta u Zagrebu 1970. godine. U Zagrebu će zatim obavljati pripravnički staž, specijalizaciju iz dermatologije i venerologije kao i radni vijek do pune starosne mirovine.

Od 1971. do 1977. godine radi kao primarni liječnik, a nakon specijalizacije 1980. kao dermatovenerolog. Obavljao je funkciju Voditelja odjela za dermatovenerologiju u KB Dubrava.

Stručno se usavršavao iz akupunkture i kirurgije, a medicinski interesi su mu bili dermatologija i dermatokirurgija. Sudjelovao je na više dermatoloških kongresa kao i na predavanjima u Hrvatskom liječničkom zboru. Bio je koautor članka o psorijazi i psorijatičnom artritisu.

Kolegu Gerakarova ćemo pamtiti po aktivnom članstvu i druženju u Hrvatskom društvu umirovljenih liječnika, gdje redovno pohađa naša predavanja, dolazi na izložbe i izlete te se druži u Zboru liječnika i na kavi. Uvijek nasmijan i sipa viceve kao iz rukava.

Nažalost, kao i mnoge od nas, nastankom pandemije Covid-a, sve smo ga manje viđali, nismo se stigli pozdraviti.

Dragi kolega Gerakarov, nadamo se da si u našem društvu ugodno proveo posljednjih petnaestak godina života a nama si obogatio penzionerske dane.

Neka Ti je vječna hvala i slava, počivao u miru!